text: Í Skúlanum við Løkin dansa næmingar og lærarar í fríkorterinum
text: #000001
text: Hetta er ein roynd at fáa næmingar, sum eru einsamallir ella ikki partur av einum felagsskapi, og næmingar, sum hava ilt við at finna okkurt at gera í fríkorterinum, upp í felagsskapin. Onkuntíð kunnu einir 100 næmingar og lærarar dansa. Tað sigur Sharon Sivertsen, lærari í Skúlanum við Løkin.
text: #000002
text: Hvat kunnu vit gera í fríkorterinum fyri at fáa allar næmingar við og fyri at fáa næmingar at vera saman? Tíðliga í hesum árinum fóru tey undir nýtt tiltak í Skúlanum við Løkin í Runavík. Nakrar ferðir um vikuna verður dansað eitt heilt fríkorter – inni ella úti. Tað er Sharon Sivertsen, lærari, sum hevur tikið stig til hetta. Hon er lærari á triðja ári í Runavíkar kommunuskúla. Harumframt hevur hon undirvíst í dansi í nógv ár í Havn.
text: #000003
text: – Eftir at vit settu telefonpolitikk í gildi, sum sigur, at tú ikki skalt hava telefon í skúlatíðini, hava nógvir næmingar havt ilt við at finna seg til rættis í fríkorterinum; teir hava verið eitt sindur vilstir og ikki vitað, hvat teir skulu gera. Haraftrat eru tað næmingar, sum eru nógv fyri seg sjálvar og uttan fyri felagsskapin. Eg havi dansað í nógv ár, so tað var nokk so upplagt at royna hetta. Tað einasta, sum krevst, er ein góður hátalari, og ein, sum leggur lag á ella skipar fyri, sigur Sharon Sivertsen.
text: #000004
text: Fyri at vita, um næmingarnir fóru at taka undir við at dansa, var byrjað við at dansa eitt fríkorter um dagin í eina viku. Fyrst hildu nógvir næmingar seg eitt sindur aftur og hugdu bara at, og tað er skiljandi, heldur Sharon Sivertsen, tí at dansa í fríkorteri til harðan tónleik saman við lærarum er nýtt og ókent.
text: #000005
text: – Tað gekk ikki long tíð, til vit sóu, at dansurin skapti gleði, at næmingar tosa saman, eisini næmingar, sum annars ikki tosa so nógv saman. Tá dansur er á skránni, kemur tú inn á næmingarnar á ein heilt annan hátt, enn tú annars gert. Hetta er sjálvboðið, so næmingarnir verða á ongan hátt trýstir, um teir ikki vilja. Nú vit hava roynt hetta eina tíð, síggja vit, at næmingar, sum hava verið nógv fyri seg sjálvar, koma meiri út, at næmingar tosa saman tvørtur um floksstig og tvørtur um vinabólkar. Tey hava tikið so mikið væl undir við dansinum, at tey sjálv skipa fyri dansi eisini, og tey finna upp á ymsar dansir. Tey tíma so væl, at tey spyrja eftir, nær vit fara at dansa.
text: #000006
text: Nú nýtt skúlaár er byrjað, verður dansað í fríkorterinum tríggjar ferðir um vikuna. Tá ið veðrið er til vildar, verður dansað úti, og er tað ikki til vildar, verður dansað inni. Sharon Sivertsen lærir næmingarnar ein dans um vikuna; hon leggur seg eisini eftir at læra tey at dansa pardans, sum nógv ikki duga, men sum tey – serliga teir eldru næmingarnir – vilja duga.
text: #000007
text: – Vit dansa somu dansir aftur og aftur, so tey samanlagt læra nógvar dansir. Flestu dansir eru einsæris, so ongum nýtist at kenna seg uttanfyri. Dansa vit pardans, syrgja vit fyri, at øll hava onkran at dansa við. Við at dansa fáa vit øll við, tí dansur diskriminerar ikki. Og tað er líkamikið, um tú ert einsamøll ella einsamallur ella í bólki, tí í dansi eru øll saman. Tað snýr seg ikki um at duga væl ella duga best ella at vera bangin fyri at gera okkurt býtt. Eingin hyggur at, hvussu tú dansar, eingin flennir at tær, um tú gert okkurt, so øll kunnu vera við, og øll eru líka.
text: #000008
text: Gott og væl 500 næmingar ganga í skúlanum. Tað eru serliga yngri næmingar, upp til 8. flokk, sum tíma væl at dansa, men eldri næmingar eru eisini við.
text: #000009
text: – Yngstu næmingarnir eru fjórði flokkur, sum hava gingið fyrstu skúlaárini í øðrum skúla. Tey halda seg ofta eitt sindur fyri seg sjálv í fyrstani, men vit hava avtalað við næmingarnar, sum plaga at dansa, at vit skulu fáa fjórða flokk uppí, soleiðis at tey í fjórða verða integrerað í skúlan og kenna seg at vera vælkomin.
text: #000010
text: Í fjør legði Sharon Sivertsen næmingunum í í framhaldsdeildini lag á at dansa saman. Teir vildu læra pardans, tí tað er stuttligt at duga, tá veitsla er.
text: #000011
text: – Vit brúktu nakrar ítróttatímar at læra teir at dansa, og teimum dámdi sera væl, so áhugin at dansa er stórur sum heild.
text: #000012